 NA LAWRENCE ONGARO SERIKALI itafanya juhudi kuwafidia wakulima na wafugaji waliopata hasara baada ya mvua ya El-Nino kusababisha mafuriko na kuharibu mazao na malisho. Katibu katika Wizara ya Kilimo Dkt Paul Rono alisema kwa wakati huu, serikali inalenga wafugaji kutoka maeneo ya Kaskazini Mashariki ili wapate namna ya kulisha mifugo. Alisema kaunti za Wajir, Garissa, Mandera, Marsabit, na Turkana ziliathirika kwa asilimia 70. Katibu huyo alizuru kituo cha utafiti wa mimea cha KALRO eneo la Kandara, Kaunti ya Murang’a, aliposhuhudia upanzi wa miti 1,500. Alisema serikali inaendelea kutathmini hasara iliyopatikana ya wakulima na wafugaji kupoteza mimea na mifugo ili ipange jinsi ya kuwafidia popote walipo kote nchini. “Mvua ya El- Nino imeleta hasara kubwa nchini na ndiyo maana serikali iko mbioni kuona ya kwamba inashughulikia wakulima na wafugaji haraka iwezekanavyo,” alisema Dkt Rono. Alisema maeneo ya Kaskazini Mashariki yameathirika ambapo shughuli za usafiri kuingia na kutoka maeneo hayo ni shida. Alisema serikali inafanya juhudi kushirikiana na sekta za kibinafsi kwa lengo la kuwapa misaada wahasiriwa. “Tunataka tuwe makini ili tujue idadi kamili ya wahasiriwa katika kila kona ya nchi,” alisema. Kulingana na katibu huyo, baada ya serikali kusambaza mbolea kwa wingi katika maeneo mengi hapa nchini inatarajia kwamba mavuno ya magunia 44 milioni ya mahindi yatapatikana mwaka 2023. Alisema mbolea itasambazwa wakati ufaao mwaka 2024 ili ifikapa mwaka wa 2027,  mazao ya mahindi yawe magunia 72 milioni. “Serikali itafanya juhudi kuona ya kwamba mbolea inamfikia hata mkulima aliye mashinani,” alisema. Alieleza kuwa mwaka 2022 serikali ilisambaza magunia 53 milioni ya mbolea kwa wakulima wapatao 550,000 kote nchini. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  